خالقین خیزیر پئیغمبره اولان اینامی او حدده مالیکدیر کی، بو آد اینسان‌لارین آند یئرینه چئوریلمیشدیر. "خیزیر ایلیاس حاقی" ،  "خیزیرا آند اولسون" ،  "خیدیر زیندی بابایا آند اولسون"  و بو سپکیلی دیگر آندلار خالقین محبت و اینامیندان دوغموشدور. بعضی آلقیشلار دا محض خیزیر پئیغمبرین آدی ایله باغلی‌دیر. مثلا،  "خیدیرین دیلگی اوستونده اولسون" ،  "خیدیر نبی کؤمگین اولسون" ،  "خیدیر نبی هایینا یئتسین" ،  "خیدیر نبی کؤمک الینی اوستوندن اسکیک ائلمه‌سین" ،  "خیزیر کؤمگینه یئتسین" ،  "خیزیر سنی داردان قورتارسین" ،  "خیزیر سنی یولدا قویماسین" ،  "خیزیرا راست گله‌سن" ،  "خیزیر پایینی وئرسین" ،  "خیدیرزینده دیلگینی قبول ائتسین" ،  "خیدیرزینده دیلگینی خئییره یازسین" ،  "خیدیرزینده یه آپاردیغین قوربان سنین آرزونو وئرسین".